**Sha'Carri Richardson** (sündinud 25. märtsil 2000 Dallases) on USA sprinter.

Ta püstitas 2019. aasta NCAA meistrivõistlustel ühe päeva jooksul kaks juunioride maailmarekordit. 100 meetri jooksus võitis ta kuldmedali ajaga 10,75, ületades 1977. aastast Marlies Göhrile kuulunud rekordi 13 sajandiksekundiga. 200 meetri jooksus sai ta tulemusega 22,17 teise koha ja alistas 2004. aastast Allyson Felixile kuulunud rekordi ühe sajandikuga.

Richardson võitis 2021. aastal USA katsevõistlustel 100 meetri jooksu ja pääses Ameerika Ühendriikide olümpiakoondisse. 28. juunil määrati talle marihuaana tarvitamise eest ühe kuu pikkune võistluskeeld, mistõttu ta olümpiamängudel 100 meetri jooksus osaleda ei saanud. 4×100 m teatejooksu naiskonda teda ei valitud.

2022. aasta maailmameistrivõistlustel Eugene'is ta ei osalenud, sest ei pääsenud USA meistrivõistlusetel 100 meetri ega 200 meetri jooksus finaali.

2023. aasta maailmameistrivõistlustel Budapestis tuli Richardson 100 meetri jooksus Shericka Jackson ja Shelly-Ann Fraser-Pryce'i ees maailmameistriks võistluste rekordiga 10,65. 200 meetri jooksus võitis ta isikliku rekordiga 21,92 Jacksoni ja Gabrielle Thomase järel pronksmedali. 4×100 m teatejooksus jooksis ta finaalis USA naiskonnas viimast vahetust ja võitis kuldmedali maailmameistrivõistluste rekordiga 41,03.

Võistluskeeld
-------------

Richardson andis positiivse dopinguproovi 2021. aasta USA meistrivõistlustel. Ta tunnistas, et oli tarvitanud marihuaanat Oregoni osariigis, kus see on legaalne ning kinnitas, et see polnud seotud sportliku sooritusvõime parandamisega, vaid ema surmast ja võistluspingest tekkinud stressi leevendamisega.

Ameerika Ühendriikide antidopingu organisatsioon USADA määras Richardsonile ühe kuu pikkuse võistluskeelu, mille tõttu ei saanud ta osaleda olümpiamängude 100 meetri jooksus. USADA otsust kritiseerisid marihuaana legaliseerimist toetavad organisatsioonid ja mitmed Kongessi saadikud. Ka USA president Joe Biden kutsus üles muutma kanepi kasutamist puudutavaid antidopingu reegleid. USADA vastas kriitikale, et lähtus võitluskeeldu määrates Maailma dopinguvastasest koodeksist, mida neil on kohustus järgida, ning rõhutas, et rahvusvahelisi antidopingu reegleid on keeruline muuta, sest marihuaana tarvitamine on enamikus teistes riikides kriminaalkorras karistatav. 2021. aasta septembris lubas Maailma Antidopingu Agentuur, et seoses Richardsoni juhtumiga vaadatakse marihuaana tarvitamist keelavad reeglid üle..

Isiklikud rekordid
------------------

Väljas

| Ala | Tulemus | Aeg | Koht |
| --- | --- | --- | --- |
| 100 m jooks | **10,65** | 21. august 2023 | Ungari Budapest |
| 200 m jooks | **21,92** | 25. august 2023 | Ungari Budapest |

Sees

| Ala | Tulemus | Aeg | Koht |
| --- | --- | --- | --- |
| 60 m jooks | **7,20** | 26. jaanuar 2019 | Ameerika Ühendriigid Fayetteville |
| 200 m jooks | **23,08** | 9. veebruar 2019 | Ameerika Ühendriigid Fayetteville |

Allikas: Rahvusvaheline Kergejõustikuliit

Viited
------

1. ↑  "19-vuotias yhdysvaltalaisjuoksija rikkoi 42 vuotta kestäneen nuorten ME-ajan". *yle.fi*. Vaadatud 26. jaanuaril 2024.
2. ↑  "Biden Suggests Anti-Marijuana Rules For Athletes Could Change Following Sha'Carri Richardson Suspension". *marijuanamoment.net*. Vaadatud 26. jaanuaril 2024.
3. ↑  "In letter, USADA says it can't change marijuana rules alone". *nbcsports.com*. Vaadatud 26. jaanuaril 2024.
4. ↑  "WADA to review cannabis banned status". *france24.com*. Vaadatud 26. jaanuaril 2024.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Sha'Carri Richardson**
 |

* {{IAAF}} mallil puudub kood Vikiandmetes.

| * v
* r
Naiste 100 m jooksu maailmameistrid |
| --- |
| 
1983: Marlies Göhr • 1987: Silke Gladisch • 1991: Katrin Krabbe • 1993: Gail Devers • 1995: Gwen Torrence • 1997: Marion Jones • 1999: Marion Jones • 2001: Žanna Block • 2003: Torri Edwards • 2005: Lauryn Williams • 2007: Veronica Campbell-Brown • 2009: Shelly-Ann Fraser • 2011: Carmelita Jeter • 2013: Shelly-Ann Fraser-Pryce • 2015: Shelly-Ann Fraser-Pryce • 2017: Tori Bowie • 2019: Shelly-Ann Fraser-Pryce • 2022: Shelly-Ann Fraser-Pryce • 2023: Sha'Carri Richardson |